title: Vykonávacie nariadenie Komisie (EÚ) 2021/775 z 11. mája 2021, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 952/2013, pokiaľ ide o výnimky z pravidiel týkajúcich sa „pôvodných výrobkov“ stanovených v Dohode o obchode a spolupráci medzi Európskou úniou a Spojeným kráľovstvom Veľkej Británie a Severného Írska

text:
                  12.5.2021

                  SK

                  Úradný vestník Európskej únie

                  L 167/3

         VYKONÁVACIE NARIADENIE KOMISIE (EÚ) 2021/775
         z 11. mája 2021,
         ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 952/2013, pokiaľ ide o výnimky z pravidiel týkajúcich sa „pôvodných výrobkov“ stanovených v Dohode o obchode a spolupráci medzi Európskou úniou a Spojeným kráľovstvom Veľkej Británie a Severného Írska
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 58 ods. 1,
         keďže:

                     (1)

                     Dohoda o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (2) (ďalej len „dohoda“) bola podpísaná v mene Únie 29. decembra 2020.

                     (2)

                     Druhá časť hlava I kapitola 2 dohody sa týka vymedzenia pojmu „pôvodné výrobky“ a spôsobov administratívnej spolupráce. V prílohe ORIG-2 (Špecifické pravidlá pôvodu pre výrobky) k dohode sa stanovuje zoznam opracovania alebo spracovania, ktoré sa má vykonať na nepôvodných materiáloch, aby vyrobený výrobok mohol získať status pôvodu. V prílohe ORIG-2A sa stanovujú alternatívne pravidlá, ktoré sa môžu uplatňovať namiesto pravidiel stanovených v prílohe ORIG-2 (Špecifické pravidlá pôvodu pre výrobky) pre určité výrobky, ktoré sa majú považovať za výrobky s pôvodom v Spojenom kráľovstve Veľkej Británie a Severného Írska alebo v Únii v rámci obmedzení uplatniteľnej ročnej kvóty.

                     (3)

                     Výrobky, na ktoré sa vzťahujú alternatívne pravidlá stanovené v prílohe ORIG-2A, sa môžu dovážať do Únie za predpokladu, že spĺňajú podmienky stanovené v uvedenej prílohe.

                     (4)

                     S cieľom zabezpečiť ich účinnú správu, pokiaľ ide o uplatniteľné právne predpisy Únie, by sa ročné kvóty stanovené v prílohe ORIG-2A mali spravovať na základe časového poradia dátumov prijatia colných vyhlásení na prepustenie do voľného obehu v súlade s pravidlami správy colných kvót stanovenými vo vykonávacom nariadení Komisie (EÚ) 2015/2447 (3).

                     (5)

                     Podľa článku 12 rozhodnutia Rady (EÚ) 2020/2252 (4) sa má „dohoda“ predbežne vykonávať od 1. januára 2021. S cieľom zabezpečiť účinnú správu a včasné uplatňovanie kvót pôvodu stanovených v prílohe ORIG-2A k dohode by sa toto nariadenie malo uplatňovať od uvedeného dátumu.

                     (6)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Výnimky stanovené v prílohe ORIG-2A k Dohode o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda“) sa uplatňujú v prípade výrobkov uvedených v prílohe a dovážaných do Únie v rámci obmedzení kvót, ktoré sú v nej stanovené.

            Článok 2
            Kvóty stanovené v prílohe sa spravujú v súlade s článkami 49 až 54 vykonávacieho nariadenia (EÚ) 2015/2447.

            Článok 3
            Na účely využitia kvót stanovených v prílohe sa v prípade žiadosti o preferenčné [sadzobné] zaobchádzanie na základe potvrdenia o pôvode vyhotovuje uvedené potvrdenie o pôvode v súlade s článkom ORIG.19 dohody a obsahuje toto dodatočné vyhlásenie v anglickom jazyku: „Origin quotas – Product originating in accordance with Annex ORIG-2A“.

            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. mája 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 269, 10.10.2013, s. 1.

            (2)  Ú. v. EÚ L 444, 31.12.2020, s. 14.

            (3)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).

            (4)  Rozhodnutie Rady (EÚ) 2020/2252 z 29. decembra 2020 o podpise v mene Únie a predbežnom vykonávaní Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch na výmenu a ochranu utajovaných skutočností (Ú. v. EÚ L 444, 31.12.2020, s. 2).

            PRÍLOHA
            Bez ohľadu na pravidlá interpretácie kombinovanej nomenklatúry sa rozsah pôsobnosti preferenčného systému v kontexte tejto prílohy určuje na základe číselných znakov KN stanovených v prílohe I k nariadeniu Rady (EHS) č. 2658/87 (1) zmenenému vykonávacím nariadením Komisie (EÚ) 2020/1577 (2) a opisu výrobku uvedeného v treťom stĺpci tabuľky v tejto prílohe.

                        Poradové č.

                        Číselný znak KN

                        Opis výrobkov

                        Platnosť kvóty

                        Objem (čistá hmotnosť)

                        09.6002

                        1604 14

                        Pripravené alebo konzervované tuniaky, tuniak pruhovaný a pelamídy (Sarda spp.), celé alebo v kusoch (okrem mletých)

                        Od 1. 1. do 31. 12. (od roku 2021)

                        3 000  ton

                        09.6004

                        1604 20 70

                        Ostatné pripravené alebo konzervované tuniaky, tuniak pruhovaný alebo ostatné ryby rodu Euthynnus (okrem rýb celých alebo v kusoch)

                        Od 1. 1. do 31. 12. (od roku 2021)

                        4 000  ton

                        09.6006

                        7603

                        Hliníkové výrobky a výrobky z hliníka (okrem hliníkových drôtov a hliníkových fólií)

                        Od 1. 1. do 31. 12. (pre roky 2021, 2022 a 2023)

                        95 000  ton

                        7604

                        7606

                        7608  až 7616

                        7605

                        Hliníkové drôty

                        7607

                        Hliníkové fólie

                        09.6006

                        7603

                        Hliníkové výrobky a výrobky z hliníka (okrem hliníkových drôtov a hliníkových fólií)

                        Od 1. 1. do 31. 12. (pre roky 2024, 2025 a 2026)

                        72 000  ton

                        7604

                        7606

                        7608  až 7616

                        7605

                        Hliníkové drôty

                        7607

                        Hliníkové fólie

                        09.6006

                        7604

                        Hliníkové tyče, prúty a profily; Hliníkové dosky, plechy a pásy s hrúbkou presahujúcou 0,2 mm; Hliníkové fólie

                        Od 1. 1. do 31. 12. (od roku 2027)

                        57 500  ton

                        7606

                        7607

               (1)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

               (2)  Vykonávacie nariadenie Komisie (EÚ) 2020/1577 z 21. septembra 2020, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 361, 30.10.2020, s. 1).


title: Vykonávacie nariadenie Komisie (EÚ) 2021/776 z 11. mája 2021, ktorým sa stanovujú vzory pre určité formuláre, ako aj technické pravidlá účinnej výmeny informácií podľa nariadenia Európskeho parlamentu a Rady (EÚ) 2018/1672 o kontrolách peňažných prostriedkov v hotovosti, ktoré vstupujú do Únie alebo opúšťajú Úniu

text:
                  12.5.2021

                  SK

                  Úradný vestník Európskej únie

                  L 167/6

         VYKONÁVACIE NARIADENIE KOMISIE (EÚ) 2021/776
         z 11. mája 2021,
         ktorým sa stanovujú vzory pre určité formuláre, ako aj technické pravidlá účinnej výmeny informácií podľa nariadenia Európskeho parlamentu a Rady (EÚ) 2018/1672 o kontrolách peňažných prostriedkov v hotovosti, ktoré vstupujú do Únie alebo opúšťajú Úniu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1672 z 23. októbra 2018 o kontrolách peňažných prostriedkov v hotovosti, ktoré vstupujú do Únie alebo opúšťajú Úniu, a ktorým sa zrušuje nariadenie (ES) č. 1889/2005 (1), a najmä na jeho článok 16 ods. 1 písm. a), c), d) a e),
         keďže:

                     (1)

                     Nariadením (EÚ) 2018/1672 sa stanovuje systém kontrol, pokiaľ ide o peňažné prostriedky v hotovosti so sprievodom alebo bez sprievodu v hodnote 10 000 EUR alebo viac, ktoré vstupujú do Únie alebo opúšťajú Úniu, a to s cieľom doplniť právny rámec na predchádzanie praniu špinavých peňazí a financovaniu terorizmu stanovený v smernici Európskeho parlamentu a Rady (EÚ) 2015/849 (2).

                     (2)

                     Okrem údajových prvkov uvedených v článku 3 ods. 2 a článku 4 ods. 2 nariadenia (EÚ) 2018/1672 by sa do príslušného formulára na identifikáciu dopravcu, deklaranta, majiteľa, odosielateľa alebo príjemcu mali zahrnúť v závislosti od daného prípadu tieto osobitné údajové prvky: osobné identifikačné čísla a pohlavie fyzických osôb, čísla registrácie a identifikácie hospodárskych subjektov, názov registra a krajina zápisu do registra v prípade právnických osôb, krajina vydania a dátum vydania dokladov totožnosti, ako kontaktné údaje telefónne číslo a e-mailová adresa, referenčné číslo a dopravná spoločnosť pre dopravné prostriedky. Zahrnutie uvedených údajových prvkov je potrebné s cieľom znížiť riziko chýb, pokiaľ ide o totožnosť, a riziko oneskorenia v prípade následného overovania, ako aj na účely analýzy rizika a s cieľom zlepšiť účinnosť spoločného rámca riadenia rizika uvedeného v článku 5 ods. 4 nariadenia (EÚ) 2018/1672.

                     (3)

                     S cieľom riešiť prípady, keď je majiteľov, príjemcov alebo zamýšľaných príjemcov viac alebo ide o rôzne druhy peňažných prostriedkov v hotovosti, a priestor, ktorý je na formulári oznámenia alebo formulári hlásenia k dispozícii, nepostačuje, by sa od deklarantov malo vyžadovať, aby ako neoddeliteľnú súčasť formulára používali doplňujúce hárky, ktoré sa k nemu pripoja. S cieľom zabezpečiť harmonizovaný prístup, pokiaľ ide o uplatňovanie kontrol a spracúvanie, postupovanie a analýzu oznámení, resp. hlásení príslušnými orgánmi vo všetkých členských štátoch, je vhodné stanoviť vzorové doplňujúce hárky.

                     (4)

                     Na to, aby príslušné orgány mohli postupovať informácie uvedené v článku 10 ods. 3 nariadenia (EÚ) 2018/1672 príslušným orgánom ostatných členských štátov a v náležitých prípadoch Komisii, Európskej prokuratúre a Europolu, ak sú príslušné konať, na postupovanie takýchto informácií by sa mal stanoviť vzorový formulár. Účelom uvedeného formulára je zabezpečiť presné a jednotné zhromažďovanie a účinné postupovanie informácií získaných podľa článku 5 ods. 3, článku 6 ods. 1 alebo článku 6 ods. 2 nariadenia (EÚ) 2018/1672 a oznámenízískaných podľa článku 3 alebo hlásení získaných podľa článku 4 uvedeného nariadenia, ak existujú náznaky, že dané peňažné prostriedky v hotovosti súvisia s trestnou činnosťou. Formulár by sa okrem toho mal používať na postupovanie anonymizovaných informácií o riziku a výsledkov analýzy rizika podľa článku 10 ods. 1 písm. d) uvedeného nariadenia.

                     (5)

                     Vzhľadom na rôzny obsah informácií, ktoré sa majú postupovať, a na rôznu frekvenciu ich postupovania by formulár mal pozostávať z dvoch častí. Prvá časť formulára je určená na postupovanie informácií podľa článku 10 ods. 1 písm. a), b) a c) nariadenia. Príslušné orgány by v závislosti od konkrétnych okolností mali ako neoddeliteľnú súčasť uvedeného formulára na úradné účely postupovať aj oznámenie alebo hlásenie ex offo vyhotovené podľa článku 5 ods. 3, zaznamenané informácie podľa článku 6 ods. 1 alebo článku 6 ods. 2 nariadenia (EÚ) 2018/1672 a oznámenia získané podľa článku 3 alebo hlásenia podľa článku 4 uvedeného nariadenia, ak existujú náznaky, že dané peňažné prostriedky v hotovosti súvisia s trestnou činnosťou. S cieľom zabezpečiť jednotné zaznamenávanie  informácií podľa článku 6 ods. 1 alebo článku 6 ods. 2 uvedeného nariadenia by príslušné orgány mali používať rovnaké formuláre aj na zaznamenávanie potrebných údajov. Druhá časť formulára je určená na pravidelné postupovanie anonymizovaných informácií o riziku a výsledkov analýzy rizika podľa článku 10 ods. 1 písm. d) nariadenia (EÚ) 2018/1672.

                     (6)

                     Na to, aby sa informácie uvedené v článku 9 ods. 1 nariadenia (EÚ) 2018/1672 technicky postupovali elektronickými prostriedkami od príslušných orgánov každého členského štátu finančnej spravodajskej jednotke daného členského štátu, je potrebné stanoviť technické pravidlá pre bezproblémovú výmenu informácií prostredníctvom colného informačného systému (CIS) zriadeného podľa nariadenia Rady (ES) č. 515/97 (3). Uvedené pravidlá majú znížiť administratívnu záťaž pre členské štáty. Tie isté pravidlá by sa mali uplatňovať na postupovanie informácií uvedených v článku 10 ods. 1 písm. a), b) a c) nariadenia (EÚ) 2018/1672. Postupovanie anonymizovaných informácií o riziku a výsledkov analýzy rizika uvedených v článku 10 ods. 1 písm. d) nariadenia (EÚ) 2018/1672 by sa malo takisto vykonávať prostredníctvom CIS v súlade s nariadením (ES) č. 515/97.

                     (7)

                     Mali by sa stanoviť pravidlá, aby sa príslušným orgánom každého členského štátu umožnilo postupovať Komisii anonymizované štatistické informácie o oznámeniach, resp. hláseniach, kontrolách a porušeniach uvedené v článku 18 ods. 1 písm. c) nariadenia (EÚ) 2018/1672. Na účely nariadenia (EÚ) 2018/1672 by sa sprístupnenie príslušných informácií Komisii elektronickými prostriedkami malo považovať za dostatočnú výmenu informácií bez toho, aby bolo nevyhnutné prijať formát uvedený v článku 16 ods. 1 písm. e) nariadenia (EÚ) 2018/1672.

                     (8)

                     Vzhľadom na to, že nariadenie (EÚ) 2018/1672 sa má uplatňovať od 3. júna 2021, toto nariadenie by sa malo uplatňovať od toho istého dátumu.

                     (9)

                     Ak je na účely tohto nariadenia potrebné spracúvať osobné údaje, toto spracúvanie by sa malo vykonávať v súlade s platným právom Únie o ochrane osobných údajov. Každé spracúvanie osobných údajov na základe tohto nariadenia podlieha nariadeniu Európskeho parlamentu a Rady (EÚ) 2016/679 (4), pokiaľ ide o spracúvanie príslušnými orgánmi členských štátov, a nariadeniu Európskeho parlamentu a Rady (EÚ) 2018/1725 (5), pokiaľ ide o spracúvanie v CIS.

                     (10)

                     V súlade s článkom 42 ods. 1 nariadenia (EÚ) 2018/1725 sa uskutočnila konzultácia s európskym dozorným úradníkom pre ochranu údajov, ktorý 12. februára 2021 vydal stanovisko.

                     (11)

                     Opatrenia stanovené v tomto nariadení sú v súlade so stanoviskom Výboru pre kontrolu peňažných prostriedkov v hotovosti zriadeného nariadením (EÚ) 2018/1672,

               PRIJALA TOTO NARIADENIE:

            Článok 1
            Formulár oznámenia
            Formulár oznámenia uvedený v článku 3 ods. 3 nariadenia (EÚ) 2018/1672 (ďalej len „formulár oznámenia“) musí byť v súlade so vzorom stanoveným v časti 1 prílohy I k tomuto nariadeniu a vypĺňa sa v súlade s pokynmi na vypĺňanie, ktoré sú v ňom uvedené.

            Článok 2
            Formulár hlásenia
            Formulár hlásenia uvedený v článku 4 ods. 3 nariadenia (EÚ) 2018/1672 (ďalej len „formulár hlásenia“) musí byť v súlade so vzorom stanoveným v časti 2 prílohy I k tomuto nariadeniu a vypĺňa sa v súlade s pokynmi na vypĺňanie, ktoré sú v ňom uvedené.

            Článok 3
            Doplňujúce hárky k formulárom
            Ak priestor, ktorý je na formulári oznámenia, resp. formulári hlásenia k dispozícii, nepostačuje, použijú sa doplňujúce hárky, ako sú vo vzoroch stanovených v časti 3 prílohy I, resp. v časti 4 prílohy I. Ak sú k formuláru oznámenia alebo formuláru hlásenia pripojené doplňujúce hárky, považujú sa za ich neoddeliteľnú súčasť.

            Článok 4
            Formuláre na úradné účely

               1.   Príslušné orgány používajú formulár na úradné účely, ktorý je vo vzore stanovenom v časti 1 prílohy II k tomuto nariadeniu na zaznamenávanie a postupovanie informácií uvedených v článku 10 ods. 1 písm. a), b) a c) nariadenia (EÚ) 2018/1672.

               2.   Ak nie je splnená povinnosť oznámiť peňažné prostriedky v hotovosti so sprievodom podľa článku 3 nariadenia (EÚ) 2018/1672 alebo povinnosť nahlásiť peňažné prostriedky v hotovosti bez sprievodu podľa článku 4 uvedeného nariadenia a príslušné orgány sú povinné vyhotoviť oznámenie alebo hlásenie ex offo podľa článku 5 ods. 3 uvedeného nariadenia, použijú vzor stanovený v časti 1 alebo časti 2 prílohy I k tomuto nariadeniu a v prípade potreby, v súlade s článkom 3 tohto nariadenia, vzor stanovený v časti 3, resp. časti 4 uvedenej prílohy. Oznámenie alebo hlásenie vyhotovené podľa tohto odseku sa pripojí k formuláru na úradné účely uvedenému v odseku 1 a postúpi sa spolu s ním.

               3.   Ak príslušné orgány odhalia prepravcu so sumou peňažných prostriedkov v hotovosti pod hranicou uvedenou v článku 3 nariadenia (EÚ) 2018/1672 a ak existujú náznaky, že tieto peňažné prostriedky v hotovosti súvisia s trestnou činnosťou, príslušné orgány na zaznamenanie tejto informácie použijú vzor stanovený v časti 1 prílohy I k tomuto nariadeniu a v prípade potreby v súlade s článkom 3 tohto nariadenia vzor stanovený v časti 3 uvedenej prílohy. Informácie zaznamenané podľa tohto odseku sa pripoja k formuláru na úradné účely uvedenému v odseku 1 a postúpia sa spolu s ním.

               4.   Ak príslušné orgány zistia, že bez sprievodu do Únie vstupujú alebo Úniu opúšťajú peňažné prostriedky v hotovosti pod hranicou uvedenou v článku 4 nariadenia (EÚ) 2018/1672, a ak existujú náznaky, že tieto peňažné prostriedky v hotovosti súvisia s trestnou činnosťou, príslušné orgány na zaznamenanie týchto informácií použijú vzor stanovený v časti 2 prílohy I k tomuto nariadeniu a v prípade potreby v súlade s článkom 3 tohto nariadenia vzor stanovený v časti 4 uvedenej prílohy. Informácie zaznamenané podľa tohto odseku sa pripoja k formuláru na úradné účely uvedenému v odseku 1 a postúpia sa spolu s ním.

               5.   Ak príslušné orgány zistia, že v prípade oznámenia získaného podľa článku 3 alebo v prípade hlásenia získaného podľa článku 4 nariadenia (EÚ) 2018/1672 existujú náznaky, že tieto peňažné prostriedky v hotovosti súvisia s trestnou činnosťou, príslušné orgány pripoja toto oznámenie, resp. hlásenie k formuláru na úradné účely uvedenému v odseku 1 a postúpia ho spolu s ním.

               6.   Príslušné orgány používajú formulár na úradné účely na postupovanie anonymizovaných informácií o riziku a výsledkov analýzy rizika, ktorý je vo vzore stanovenom v časti 2 prílohy II k tomuto nariadeniu, na zaznamenávanie anonymizovaných informácií o riziku a výsledkov analýzy rizika uvedených v článku 10 ods. 1 písm. d) nariadenia (EÚ) 2018/1672.

            Článok 5
            Výmena informácií prostredníctvom colného informačného systému

               1.   Príslušné orgány postupujú informácie zaznamenané v súlade s článkami 3 a 4, článkom 5 ods. 3 a článkom 6 nariadenia (EÚ) 2018/1672 do colného informačného systému (CIS) ktorýmkoľvek z týchto spôsobov:

                           a)

                           manuálnym vkladaním informácií cez používateľské webové rozhranie CIS;

                           b)

                           exportovaním informácií z vnútroštátneho(-ych) systému(-ov) a ich importovaním do CIS, a to použitím formátu údajov CIS XML;

                           c)

                           pripojením vnútroštátneho(-ych) systému(-ov) priamo do CIS prostredníctvom systémového rozhrania poskytovaného systémom CIS.

               2.   Príslušné orgány postupujú informácie uvedené v článku 9 ods. 1 nariadenia (EÚ) 2018/1672 finančnej spravodajskej jednotke (FIU) členského štátu, v ktorom boli získané, tak, že ich postúpia do CIS v súlade s odsekom 1.

               3.   Príslušné orgány postupujú informácie uvedené v článku 10 ods. 1 písm. a), b) a c) nariadenia (EÚ) 2018/1672 ostatným členským štátom tak, že ich postúpia do CIS v súlade s odsekom 1.

               4.   Príslušné orgány postupujú anonymizované informácie o riziku a výsledky analýzy rizika uvedené v článku 10 ods. 1 písm. d) nariadenia (EÚ) 2018/1672 príslušným orgánom ostatných členských štátov elektronicky prostredníctvom CIS.

               5.   Ak existujú náznaky, že peňažné prostriedky v hotovosti súvisia s trestnou činnosťou, ktorá by mohla mať nepriaznivý vplyv na finančné záujmy Únie, príslušné orgány sprístupnia informácie uvedené v článku 10 ods. 1 nariadenia (EÚ) 2018/1672 príjemcom uvedeným v článku 10 ods. 2 uvedeného nariadenia tak, že ich postúpia do CIS v súlade s odsekom 3, resp. odsekom 4 tohto článku.

               6.   Za dátum elektronického postúpenia v súlade s odsekmi 1, 2, 3 a 4 tohto článku sa považuje dátum postúpenia informácií na účely článku 9 ods. 3 a článku 10 ods. 4 a 5 nariadenia (EÚ) 2018/1672.

            Článok 6
            Anonymizované štatistické informácie

               1.   Zdrojom údajov pre anonymizované štatistické informácie sú oznámenia, hlásenia, oznámenia alebo hlásenia ex offo v súlade s článkom 5 ods. 3 nariadenia (EÚ) 2018/1672, zaznamenané informácie v súlade s článkom 6 uvedeného nariadenia a akékoľvek ďalšie informácie dostupné v CIS.

               2.   Za postúpenie informácií do CIS spôsobom, ktorým sa sprístupnia Komisii, sa považuje postúpenie príslušných informácií podľa článku 18 ods. 1 písm. c) nariadenia (EÚ) 2018/1672.

               3.   Členské štáty zabezpečia, aby do CIS postupovali informácie o všetkých oznámeniach, resp. hláseniach, kontrolách a porušeniach v príslušnom referenčnom období, a bezodkladne informujú Komisiu, ak sa údaje v CIS podrobia revízii.

            Článok 7
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 3. júna 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. mája 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 284, 12.11.2018, s. 6.

            (2)  Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (Ú. v. EÚ L 141, 5.6.2015, s. 73).

            (3)  Nariadenie Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach (Ú. v. ES L 82, 22.3.1997, s. 1).

            (4)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

            (5)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            PRÍLOHA I
            ČASŤ 1

                  POKYNY NA VYPĹŇANIE

                           VŠEOBECNÉ INFORMÁCIE

                        Povinnosť oznámiť peňažné prostriedky v hotovosti pri vstupe do EÚ alebo pri jej opúšťaní je súčasťou stratégie Európskej únie na predchádzanie praniu špinavých peňazí a boj proti financovaniu terorizmu. Tento formulár oznámenia sa musí vyplniť, keď sa pri vstupe do EÚ alebo opúšťaní EÚ prepravujú peňažné prostriedky v hotovosti v hodnote 10 000 EUR alebo viac (alebo ich ekvivalent v iných menách) [článok 3 nariadenia Európskeho parlamentu a Rady (EÚ) 2018/1672].
                        Ak sa poskytnú nesprávne alebo neúplné informácie, alebo ak sa peňažné prostriedky v hotovosti nesprístupnia na kontrolu, povinnosť prepravcu sa nepovažuje za splnenú a na prepravcu sa vzťahujú sankcie podľa uplatniteľných vnútroštátnych právnych predpisov.
                        Príslušné orgány zaznamenávajú a spracúvajú informácie a osobné údaje a sprístupňujú ich finančnej spravodajskej jednotke v súlade s článkom 9 nariadenia (EÚ) 2018/1672. V prípadoch uvedených v článku 10 a 11 uvedeného nariadenia sa údaje sprístupnia aj orgánom v nich uvedeným. Príslušné orgány členského štátu, v ktorom sa oznámenie predkladá, konajú ako prevádzkovatelia získaných osobných údajov a uchovávajú získané osobné údaje v súlade s článkom 13 nariadenia (EÚ) 2018/1672 spravidla päť rokov. Spracovanie osobných údajov sa uskutočňuje len na účely predchádzania trestnej činnosti a boja proti nej. Úplné informácie o spôsobe zaobchádzania s vašimi osobnými údajmi vrátane informácií o vašich právach nájdete v priloženom vyhlásení o ochrane osobných údajov/v odkaze na online informácie členských štátov o ochrane údajov.

                           VYSVETLENIE POUŽITÝCH POJMOV V SÚLADE S NARIADENÍM (EÚ) 2018/1672

                              Prepravca
                            je každá fyzická osoba, ktorá vstupuje do EÚ alebo ju opúšťa a má u seba, vo svojej batožine alebo v dopravnom prostriedku peňažné prostriedky v hotovosti.

                              Mena
                            sú bankovky a mince, ktoré sú v obehu ako prostriedok výmeny alebo ktoré boli v obehu ako prostriedok výmeny a ktoré stále možno vymeniť prostredníctvom finančných inštitúcií alebo centrálnych bánk za bankovky a mince, ktoré sú v obehu ako prostriedok výmeny.

                              Obchodovateľné finančné nástroje na doručiteľa
                            sú iné nástroje ako mena, ktoré oprávňujú ich držiteľov nárokovať si finančnú sumu pri predložení nástrojov, a to bez toho, aby museli preukázať svoju totožnosť alebo nárok na uvedenú sumu. Medzi tieto nástroje patria:

                                    a)

                                    cestovné šeky; [a]

                                    b)

                                    šeky, vlastné zmenky alebo peňažné poukážky, ktoré sú buď na doručiteľa, podpísané, ale s neuvedeným menom príjemcu, indosované bez obmedzenia, vystavené na fiktívneho príjemcu, alebo v inej forme tak, že nárok na ne prechádza na osobu ich doručením.

                              Komodity používané ako vysoko likvidné uchovávatele hodnoty

                                    a)

                                    mince s obsahom zlata aspoň 90 %; [a]

                                    b)

                                    investičné zlato, ako napríklad zlaté tehly, nugety alebo hrudy, s obsahom zlata aspoň 99,5 %.

                        •

                           Všetky polia v tomto formulári sú povinné a musia sa vyplniť. Polia vo formulári označené hviezdičkou (*) sa musia vyplniť v náležitých prípadoch, alebo ak je údaj dostupný.

                        •

                           Všetky časti s bielym podkladom sa musia vyplniť veľkým tlačeným písmom tmavej farby. Vo formulári sa nesmie škrtať, nesmie obsahovať prepisované slová ani iné úpravy.

                        •

                           Časti vyhradené „na úradné použitie“ musia zostať nevyplnené.

                        •

                           Osobné identifikačné číslo (t. j. jedinečné osobné identifikačné číslo na daňové účely, na účely sociálneho zabezpečenia a podobne), adresa, poštové smerovacie číslo, telefónne číslo a e-mailová adresa sa v náležitých prípadoch musia vyplniť. V opačnom prípade uveďte „N/A“.

                        •

                           Identifikačné číslo pre DPH a číslo registrácie a identifikácie hospodárskych subjektov (číslo EORI, jedinečné číslo v celej EÚ, ktoré prideľujú colné orgány v členskom štáte hospodárskym subjektom zapojeným do colných činností) sa musí vyplniť, ak je dostupné. V opačnom prípade uveďte „N/A“.

                        •

                           Keď prepravca informáciu nepozná, uveďte „neviem“.

                        •

                           Formulár sa musí vyplniť v jednom z úradných jazykov EÚ, ktoré akceptujú príslušné orgány členského štátu, v ktorom sa oznámenie podáva.

                  Oddiel 1: Vstup do EÚ alebo výstup z EÚ

            Označte príslušnú kolónku podľa toho, či prepravca vstupuje do EÚ alebo opúšťa EÚ. Oznámenie pri vstupe a pri opúšťaní sa vyžaduje aj v prípade, ak ide o tranzit cez EÚ.

                  Oddiel 2: Údaje o prepravcovi peňažných prostriedkov v hotovosti

            V tomto oddiele sa vypĺňajú osobné údaje prepravcu podľa toho, ako sú uvedené v jeho doklade totožnosti.
            Ak prepravca peňažných prostriedkov v hotovosti nie je právne spôsobilý oznámenie podpísať, oznámenie predloží právny zástupca prepravcu.

                  Oddiel 3: Údaje o doprave

            Musia sa poskytnúť informácie o krajine prvého odchodu, krajine konečného určenia a dopravných prostriedkoch. V náležitých prípadoch sa musia spresniť informácie o krajine alebo krajinách tranzitu, cez ktorú(-é) prepravca peňažné prostriedky v hotovosti prepravuje, a o dopravnej spoločnosti.

                        —

                        Zvoľte kolónku „letecky“, ak vstupujete do EÚ alebo opúšťate EÚ leteckou dopravou. Musí sa uviesť typ lietadla (komerčný let, súkromné lietadlo, iné). V poli „referenčné číslo“ sa musí uviesť číslo letu alebo registračné číslo lietadla (v prípade súkromného lietadla).

                        —

                        Zvoľte kolónku „námorná/riečna doprava“, ak vstupujete do EÚ alebo opúšťate EÚ po mori alebo riečnou dopravou. Musí sa uviesť typ plavidla (komerčné plavidlo, jachta alebo iné). V poli „referenčné číslo“ sa musí uviesť názov plavidla a pod „dopravnou spoločnosťou“ sa musia uviesť údaje o linke lodnej dopravy.

                        —

                        Zvoľte kolónku „cestná doprava“, ak vstupujete do EÚ alebo opúšťate EÚ na akomkoľvek druhu cestného motorového vozidla. Musí sa uviesť druh cestnej dopravy (nákladné vozidlo, automobil, autobus, iné). V poli „referenčné číslo“ sa musí uviesť kód krajiny a evidenčné číslo vozidla.

                        —

                        Zvoľte kolónku „železničná doprava“, ak vstupujete do EÚ alebo opúšťate EÚ vlakom. V poli „referenčné číslo“ sa musí uviesť číslo vlakovej súpravy a pod „dopravnou spoločnosťou“ sa musí uviesť železničná spoločnosť.

                        —

                        Zvoľte kolónku „iné“, ak sa nepoužije žiadny z uvedených spôsobov dopravy a spresnite druh dopravy (napr. pešo, na bicykli).

                  Oddiel 4: Údaje o peňažných prostriedkoch v hotovosti

            V tomto oddiele sa musí vyplniť celková suma peňažných prostriedkov v hotovosti, ktorú prepravca prepravuje. Pojem „peňažné prostriedky v hotovosti“ je vymedzený v časti „všeobecné informácie“. Musí sa uviesť aspoň jedna z možností [i) mena; ii) obchodovateľné finančné nástroje na doručiteľa alebo iii) komodity používané ako vysoko likvidné uchovávatele hodnoty].
            Ak priestor na formulári oznámenia nepostačuje na poskytnutie údajov o peňažných prostriedkoch v hotovosti, musia sa použiť doplňujúce hárky. Všetky poskytnuté informácie predstavujú jediné oznámenie a všetky doplňujúce hárky musia byť očíslované a podpísané.

                  Oddiel 5: Ekonomický pôvod a zamýšľané použitie peňažných prostriedkov v hotovosti

            Keď je prepravca výlučným majiteľom, alebo keď je len jeden výlučný majiteľ, na udanie príslušného ekonomického pôvodu sa musí zakaždým vyplniť pododdiel 5.A.
            Keď je prepravca aj výlučným majiteľom a výlučným zamýšľaným príjemcom, alebo keď je len jeden príjemca, na udanie zamýšľaného použitia peňažných prostriedkov v hotovosti sa musí zakaždým vyplniť pododdiel 5.B.
            V každom pododdiele možno vybrať viac ako jednu možnosť. Ak sa nehodí žiadna možnosť, označte kolónku „iné“ a spresnite.
            Ak sú viacerí majitelia alebo viacerí zamýšľaní príjemcovia, príslušné informácie o ekonomickom pôvode a zamýšľanom použití peňažných prostriedkov v hotovosti pre jednotlivých majiteľov a/alebo zamýšľaných príjemcov sa musia vyplniť na doplňujúcich hárkoch, ako sa uvádza ďalej. V tomto prípade zvoľte kolónku „iné“ a spresnite „doplňujúce hárky“.

                  Oddiel 6: Majiteľ peňažných prostriedkov v hotovosti

               Len jeden majiteľ

            Ak je prepravca výlučným majiteľom peňažných prostriedkov v hotovosti, označte príslušnú kolónku a prejdite na oddiel 7.
            Ak prepravca nie je výlučným majiteľom, spresnite, či výlučným majiteľom je iná fyzická alebo právnická osoba a označte príslušnú kolónku. Dané údaje sa musia vyplniť v pododdiele 6.A (pre fyzickú osobu) alebo pododdiele 6.B (pre právnickú osobu) a prejde sa na oddiel 7. Ak je prepravca fyzická osoba, osobné údaje sa musia vyplniť tak, ako sú uvedené v jeho doklade totožnosti.

               Viac ako jeden majiteľ

            Ak sú viacerí majitelia, v príslušnej kolónke sa musí vyplniť celkový počet majiteľov. Pre každého ďalšieho majiteľa sa musia vyplniť samostatné doplňujúce hárky, pričom sa uvedú údaje o ňom, suma, ekonomický pôvod a zamýšľané použitie vlastnených peňažných prostriedkov v hotovosti. Ak je prepravca jedným z majiteľov, aj za neho sa musí vyplniť doplňujúci hárok, pričom sa uvedie suma peňažných prostriedkov v hotovosti, ktorú vlastní prepravca, jej ekonomický pôvod a zamýšľané použitie. Všetky poskytnuté informácie predstavujú jediné oznámenie a všetky doplňujúce hárky musia byť očíslované a podpísané.

                  Oddiel 7: Zamýšľaný príjemca peňažných prostriedkov v hotovosti

               Len jeden zamýšľaný príjemca

            Uveďte, či je prepravca výlučným zamýšľaným príjemcom peňažných prostriedkov v hotovosti. Ak áno, označte príslušnú kolónku a prejdite na oddiel 8.
            Ak prepravca nie je výlučným zamýšľaným príjemcom peňažných prostriedkov v hotovosti, zvoľte príslušnú kolónku s cieľom uviesť, či je výlučným zamýšľaným príjemcom iná fyzická alebo právnická osoba. Dané informácie sa musia vyplniť v pododdiele 7.A (pre fyzickú osobu) alebo pododdiele 7.B (pre právnickú osobu) a prejde sa na oddiel 8. Ak ide o fyzickú osobu, osobné údaje sa musia vyplniť tak, ako sú uvedené v jej doklade totožnosti.

               Viac ako jeden zamýšľaný príjemca

            Ak sú viacerí zamýšľaní príjemcovia, v príslušnej kolónke sa musí vyplniť celkový počet zamýšľaných príjemcov. Pre každého zamýšľaného príjemcu sa musia vyplniť doplňujúce hárky, pričom sa uvedú údaje o každom zamýšľanom príjemcovi, suma peňažných prostriedkov v hotovosti, ktorú majú prijať, a jej zamýšľané použitie. Ak je prepravca jedným zo zamýšľaných príjemcov, aj za neho sa musí vyplniť doplňujúci hárok, pričom sa uvedie suma peňažných prostriedkov v hotovosti, ktorú prepravca prijal, jej ekonomický pôvod a zamýšľané použitie. Všetky poskytnuté informácie predstavujú jediné oznámenie a všetky doplňujúce hárky musia byť očíslované a podpísané.

                  Oddiel 8: Podpis

            Uveďte dátum, miesto a meno a podpíšte formulár oznámenia. Uveďte celkový počet použitých doplňujúcich hárkov. Ak sa nepoužil žiadny, uveďte nulu (0). Prepravca môže označiť príslušnú kolónku, ak chce požiadať o potvrdenú kópiu oznámenia.
            ČASŤ 2

                  POKYNY NA VYPĹŇANIE

                           VŠEOBECNÉ INFORMÁCIE

                        Povinnosť ohlásiť na požiadanie peňažné prostriedky v hotovosti pri vstupe do EÚ alebo pri jej opúšťaní je súčasťou stratégie Európskej únie na predchádzanie praniu špinavých peňazí a boj proti financovaniu terorizmu. Tento formulár hlásenia sa musí vyplniť, keď do EÚ vstupujú alebo EÚ opúšťajú peňažné prostriedky v hotovosti bez sprievodu v hodnote 10 000 EUR alebo viac (alebo ich ekvivalent v iných menách), a príslušné orgány členského štátu, cez ktorý tieto peňažné prostriedky v hotovosti vstupujú do EÚ alebo ju opúšťajú, požiadajú, aby odosielateľ týchto peňažných prostriedkov v hotovosti, ich príjemca alebo zástupca tohto odosielateľa či príjemcu, podľa prípadu, predložili hlásenie v lehote 30 dní [článok 4 nariadenia Európskeho parlamentu a Rady (EÚ) 2018/1672].
                        Ak sa hlásenie o peňažných prostriedkoch v hotovosti nepredloží do 30 dní, ak sa poskytnú nesprávne alebo neúplné informácie alebo ak sa peňažné prostriedky v hotovosti nesprístupnia na kontrolu, povinnosť deklaranta sa nepovažuje za splnenú a na deklaranta sa vzťahujú sankcie podľa uplatniteľných vnútroštátnych právnych predpisov.
                        Príslušné orgány zaznamenávajú a spracúvajú informácie a osobné údaje a sprístupňujú ich finančnej spravodajskej jednotke v súlade s článkom 9 nariadenia (EÚ) 2018/1672. V prípadoch uvedených v článku 10 a 11 uvedeného nariadenia sa údaje sprístupnia aj orgánom v nich uvedeným. Príslušné orgány členského štátu, v ktorom sa hlásenie predkladá, konajú ako prevádzkovatelia získaných osobných údajov a uchovávajú získané osobné údaje v súlade s článkom 13 nariadenia (EÚ) 2018/1672 spravidla päť rokov. Spracovanie osobných údajov sa uskutočňuje len na účely predchádzania trestnej činnosti a boja proti nej. Úplné informácie o spôsobe zaobchádzania s vašimi osobnými údajmi vrátane informácií o vašich právach nájdete v priloženom vyhlásení o ochrane osobných údajov/v odkaze na online informácie členských štátov o ochrane údajov.

                           VYSVETLENIE POUŽITÝCH POJMOV V SÚLADE S NARIADENÍM 2018/1672

                              Mena
                            sú bankovky a mince, ktoré sú v obehu ako prostriedok výmeny alebo ktoré boli v obehu ako prostriedok výmeny a ktoré stále možno vymeniť prostredníctvom finančných inštitúcií alebo centrálnych bánk za bankovky a mince, ktoré sú v obehu ako prostriedok výmeny.

                           Obchodovateľné finančné nástroje na doručiteľa sú iné nástroje ako mena, ktoré oprávňujú ich držiteľov nárokovať si finančnú sumu pri predložení nástrojov, a to bez toho, aby museli preukázať svoju totožnosť alebo nárok na uvedenú sumu. Medzi tieto nástroje patria:

                                    a)

                                    cestovné šeky; [a]

                                    b)

                                    šeky, vlastné zmenky alebo peňažné poukážky, ktoré sú buď na doručiteľa, podpísané, ale s neuvedeným menom príjemcu, indosované bez obmedzenia, vystavené na fiktívneho príjemcu, alebo v inej forme tak, že nárok na ne prechádza na osobu ich doručením.

                              Komodity používané ako vysoko likvidné uchovávatele hodnoty

                                    a)

                                    mince s obsahom zlata aspoň 90 %; [a]

                                    b)

                                    investičné zlato, ako napríklad zlaté tehly, nugety alebo hrudy, s obsahom zlata aspoň 99,5 %.

                        •

                           Všetky polia v tomto formulári sú povinné a musia sa vyplniť. Polia vo formulári označené hviezdičkou (*) sa musia vyplniť v náležitých prípadoch, alebo ak je údaj dostupný.

                        •

                           Všetky časti s bielym podkladom sa musia vyplniť veľkým tlačeným písmom tmavej farby. Vo formulári sa nesmie škrtať, nesmie obsahovať prepisované slová ani iné úpravy.

                        •

                           Časti vyhradené „na úradné použitie“ musia zostať nevyplnené.

                        •

                           Osobné identifikačné číslo (t. j. jedinečné osobné identifikačné číslo na daňové účely, na účely sociálneho zabezpečenia a podobne), adresa, poštové smerovacie číslo, telefónne číslo a e-mailová adresa sa v náležitých prípadoch musia vyplniť. V opačnom prípade uveďte „N/A“.

                        •

                           Identifikačné číslo pre DPH a číslo registrácie a identifikácie hospodárskych subjektov (číslo EORI, jedinečné číslo v celej EÚ, ktoré prideľujú colné orgány v členskom štáte hospodárskym subjektom zapojeným do colných činností) sa musí vyplniť, ak je dostupné. V opačnom prípade uveďte „N/A“.

                        •

                           Keď deklarant informáciu nepozná, uvedie „neviem“.

                        •

                           Formulár sa musí vyplniť v jednom z úradných jazykov EÚ, ktoré akceptujú príslušné orgány členského štátu, v ktorom sa hlásenie podáva.

                  Oddiel 1: Vstup do EÚ alebo výstup z EÚ

            Označte príslušnú kolónku podľa toho, či peňažné prostriedky v hotovosti vstupujú do EÚ alebo opúšťajú EÚ.

                  Oddiel 2: Údaje o deklarantovi

            V tomto oddiele sa vypĺňajú osobné údaje deklaranta podľa toho, ako sú uvedené v jeho doklade totožnosti.
            Ak deklarant nie je právne spôsobilý hlásenie podpísať, hlásenie predloží právny zástupca deklaranta.

                  Oddiel 3: Údaje o peňažných prostriedkoch v hotovosti

            V tomto oddiele sa musí vyplniť celková suma peňažných prostriedkov v hotovosti, pre ktorú sa požaduje hlásenie. Pojem „peňažné prostriedky v hotovosti“ je vymedzený v časti „všeobecné informácie“. Musí sa uviesť aspoň jedna z možností [i) mena; ii) obchodovateľné finančné nástroje na doručiteľa alebo iii) komodity používané ako vysoko likvidné uchovávatele hodnoty].
            Ak priestor na formulári hlásenia nepostačuje na poskytnutie údajov o peňažných prostriedkoch v hotovosti, musia sa použiť doplňujúce hárky. Všetky poskytnuté informácie predstavujú jediné hlásenie a všetky doplňujúce hárky musia byť očíslované a podpísané.

                  Oddiel 4: Vzťah k peňažným prostriedkom v hotovosti bez sprievodu

            Označením príslušných kolónok označte stav deklaranta a jeho vzťah k peňažným prostriedkom v hotovosti. Možno uviesť viacero možností.

                  Oddiel 5: Odosielateľ peňažných prostriedkov v hotovosti

            Ak deklarant nie je odosielateľom peňažných prostriedkov v hotovosti, v tomto oddiele sa uvedú informácie o odosielateľovi peňažných prostriedkov v hotovosti. Označením kolónky uveďte, či odosielateľ je fyzická osoba alebo právnická osoba. Informácie o odosielateľovi sa musia vyplniť v pododdiele 5.A (pre fyzickú osobu) alebo pododdiele 5.B (pre právnickú osobu). Ak je odosielateľ fyzická osoba, osobné údaje sa musia vyplniť tak, ako sú uvedené v jeho doklade totožnosti.

                  Oddiel 6: Príjemca alebo zamýšľaný príjemca peňažných prostriedkov v hotovosti

               Len jeden príjemca

            Ak deklarant nie je výlučným príjemcom peňažných prostriedkov v hotovosti, v tomto oddiele sa musia vyplniť informácie o príjemcovi alebo zamýšľanom príjemcovi peňažných prostriedkov v hotovosti.
            Označením príslušnej kolónky označte, či peňažné prostriedky v hotovosti majú výlučného príjemcu a či ide o fyzickú osobu alebo právnickú osobu. Informácie o výlučnom príjemcovi sa musia vyplniť v pododdiele 6.A (pre fyzickú osobu) alebo pododdiele 6.B (pre právnickú osobu). Ak je príjemca alebo zamýšľaný príjemca fyzická osoba, osobné údaje sa musia vyplniť tak, ako sú uvedené v jeho doklade totožnosti.

               Viacero príjemcov alebo zamýšľaných príjemcov

            Ak je príjemcov alebo zamýšľaných príjemcov viacero, v príslušnej kolónke sa musí vyplniť celkový počet príjemcov alebo zamýšľaných príjemcov. Pre každého ďalšieho príjemcu alebo zamýšľaného príjemcu sa musia vyplniť samostatné doplňujúce hárky, pričom sa uvedú ich údaje, suma peňažných prostriedkov v hotovosti, ktorú majú prijať, a jej zamýšľané použitie. Všetky poskytnuté informácie predstavujú jediné hlásenie a všetky doplňujúce hárky musia byť očíslované a podpísané.

                  Oddiel 7: Majiteľ peňažných prostriedkov v hotovosti

               Len jeden majiteľ

            Ak výlučný majiteľ peňažných prostriedkov v hotovosti nie je odosielateľom alebo výlučným príjemcom peňažných prostriedkov v hotovosti, v tomto oddiele sa musia vyplniť údaje o výlučnom majiteľovi.
            Označením príslušnej kolónky označte, či peňažné prostriedky v hotovosti majú výlučného majiteľa a či výlučný majiteľ je fyzická osoba alebo právnická osoba. Údaje o výlučnom majiteľovi sa musia vyplniť v pododdiele 7.A (pre fyzickú osobu) alebo pododdiele 7.B (pre právnickú osobu). Ak je majiteľ fyzická osoba, osobné údaje sa musia vyplniť tak, ako sú uvedené v jeho doklade totožnosti.

               Viac ako jeden majiteľ

            Ak sú viacerí majitelia, v príslušnej kolónke sa musí vyplniť celkový počet majiteľov. Pre každého ďalšieho majiteľa sa musia vyplniť samostatné doplňujúce hárky, pričom sa uvedú údaje o ňom, suma, ekonomický pôvod a zamýšľané použitie vlastnených peňažných prostriedkov v hotovosti. Všetky poskytnuté informácie predstavujú jediné hlásenie a všetky doplňujúce hárky musia byť očíslované a podpísané.

                  Oddiel 8: Ekonomický pôvod a zamýšľané použitie peňažných prostriedkov v hotovosti

               Pododdiel 8.A sa musí vyplniť vždy, ak existuje výlučný majiteľ, s cieľom uviesť príslušný ekonomický pôvod.

               Pododdiel 8.B sa musí vyplniť vždy, ak existuje výlučný príjemca, s cieľom uviesť zamýšľané použitie peňažných prostriedkov v hotovosti.
            V každom pododdiele možno vybrať viac ako jednu možnosť. Ak sa nehodí žiadna možnosť, označte kolónku „iné“ a spresnite.
            Ak sú viacerí majitelia alebo viacerí príjemcovia (alebo zamýšľaní príjemcovia), informácie o ekonomickom pôvode a zamýšľanom použití peňažných prostriedkov v hotovosti pre jednotlivých majiteľov a/alebo príjemcov (alebo zamýšľaných príjemcov) sa musia vyplniť na doplňujúcich hárkoch, ako sa uvádza vyššie v texte. V tomto prípade zvoľte kolónku „iné“ a spresnite „doplňujúce hárky“.

                  Oddiel 9: Podpis

            Uveďte dátum, miesto a meno a podpíšte formulár hlásenia. Uveďte celkový počet použitých doplňujúcich hárkov. Ak sa nepoužil žiadny, uveďte nulu (0). Deklarant môže označiť príslušnú kolónku, ak chce požiadať o potvrdenú kópiu hlásenia.
            ČASŤ 3

                  POKYNY NA VYPĹŇANIE

               Všeobecné informácie

            Pokyny na vypĺňanie formulára hlásenia o peňažných prostriedkoch v hotovosti sú platné aj pre túto časť.

                  Oddiel A: Číslo doplňujúceho hárka

            Doplňujúce hárky musia byť očíslované po sebe idúcimi číslami (t. j. prvý použitý doplňujúci hárok číslom 1, druhý číslom 2 atď.).
            Na druhej strane formulára hlásenia o peňažných prostriedkoch v hotovosti uveďte celkový počet použitých doplňujúcich hárkov.

                  Oddiel B: Údaje o doplňujúcom hárku

            Uveďte dôvod vypĺňania doplňujúceho hárku. Zvoliť možno iba jednu možnosť. Ak je vhodných viac možností, použite pre každú možnosť samostatný doplňujúci hárok.

                           B.1: Pokračovanie „Údaje o peňažných prostriedkoch v hotovosti“: Túto možnosť zvoľte len v prípade, ak priestor, ktorý je k dispozícii v oddiele 4 „Údaje o peňažných prostriedkoch v hotovosti“ formulára hlásenia, nepostačuje pre všetky peňažné prostriedky v hotovosti. Vyplňte oddiel C a preskočte oddiel D a E.

                           B.2: Prepravca je majiteľom a zamýšľaným príjemcom časti peňažných prostriedkov v hotovosti: Zvoľte, keď je prepravca majiteľom a zároveň aj zamýšľaným príjemcom peňažných prostriedkov v hotovosti. Za každého ďalšieho majiteľa a zamýšľaného príjemcu sa musí vyplniť samostatný doplňujúci hárok.
                        V oddiele C uveďte vlastnenú sumu peňažných prostriedkov v hotovosti a sumu, ktorá sa má prijať.
                        V pododdieloch D.1 a D.2 uveďte ekonomický pôvod a zamýšľané použitie sumy peňažných prostriedkov v hotovosti, ktorú vlastní prepravca.

                           B.3: Prepravca je majiteľom časti peňažných prostriedkov v hotovosti: Zvoľte, keď je prepravca zároveň majiteľom časti peňažných prostriedkov v hotovosti. Za každého ďalšieho majiteľa sa musí vyplniť samostatný doplňujúci hárok.
                        V oddiele C uveďte sumu peňažných prostriedkov v hotovosti, ktorú prepravca vlastní.
                        V pododdieloch D.1 a D.2 uveďte ekonomický pôvod a zamýšľané použitie sumy peňažných prostriedkov v hotovosti, ktorú vlastní prepravca.

                           B.4: Prepravca je zamýšľaným príjemcom časti peňažných prostriedkov v hotovosti: Zvoľte, keď je prepravca zároveň zamýšľaným príjemcom časti peňažných prostriedkov v hotovosti. Za každého ďalšieho zamýšľaného príjemcu sa musí vyplniť samostatný doplňujúci hárok.
                        V oddiele C uveďte sumu peňažných prostriedkov v hotovosti, ktorú má prijať prepravca.
                        V pododdiele D.2 uveďte zamýšľané použitie peňažných prostriedkov v hotovosti, ktoré má prepravca prijať.

                           B.5: Ďalší majiteľ, ktorý je zároveň zamýšľaným príjemcom časti peňažných prostriedkov v hotovosti (nie je prepravcom) Túto možnosť zvoľte v prípade, ak sú viacerí majitelia peňažných prostriedkov v hotovosti a každý z nich je zároveň príjemcom týchto prostriedkov. Za každého ďalšieho majiteľa, ktorý je zároveň zamýšľaným príjemcom peňažných prostriedkov v hotovosti, sa musí vyplniť samostatný doplňujúci hárok.
                        V oddiele C uveďte sumu peňažných prostriedkov v hotovosti, ktorú majiteľ vlastní a ktorú má tento majiteľ a zamýšľaný príjemca prijať.
                        V pododdieloch D.1 a D.2 uveďte ekonomický pôvod a zamýšľané použitie peňažných prostriedkov v hotovosti, ktoré vlastní tento majiteľ a zamýšľaný príjemca.
                        Údaje o tomto majiteľovi a zamýšľanom príjemcovi sa musia vyplniť v pododdiele E.1, ak ide o fyzickú osobu, a v pododdiele E.2, ak ide o právnickú osobu.

                           B.6: Majiteľ časti peňažných prostriedkov v hotovosti (nie je prepravcom): Túto možnosť zvoľte v prípade, ak je viac ako jeden majiteľ. Za každého ďalšieho majiteľa sa musí vyplniť samostatný doplňujúci hárok.
                        V oddiele C uveďte sumu časti peňažných prostriedkov v hotovosti, ktoré majiteľ vlastní.
                        V pododdieloch D.1 a D.2 uveďte ekonomický pôvod a zamýšľané použitie sumy peňažných prostriedkov v hotovosti, ktorú vlastní majiteľ.
                        Údaje o majiteľovi sa musia vyplniť v pododdiele E.1, ak ide o fyzickú osobu, a v pododdiele E.2, ak ide o právnickú osobu.

                           B.7: Zamýšľaný príjemca časti peňažných prostriedkov v hotovosti (nie je prepravcom): Túto možnosť zvoľte v prípade, ak je viacero zamýšľaných príjemcov. Za každého zamýšľaného príjemcu sa musí vyplniť samostatný doplňujúci hárok.
                        V oddiele C uveďte sumu peňažných prostriedkov v hotovosti, ktorú má prijať zamýšľaný príjemca.
                        V pododdiele D.2 uveďte zamýšľané použitie peňažných prostriedkov v hotovosti, ktoré má zamýšľaný príjemca prijať.
                        Údaje o zamýšľanom príjemcovi sa musia vyplniť v pododdiele E.1, ak ide o fyzickú osobu, a v pododdiele E.2, ak ide o právnickú osobu.

                  Oddiel C: Údaje o peňažných prostriedkoch v hotovosti

            Pojem „peňažné prostriedky v hotovosti“ je vysvetlený v oddiele „Všeobecné informácie“ pokynov na vypĺňanie hlásenia o peňažných prostriedkoch v hotovosti.

                  Oddiel D: Ekonomický pôvod a zamýšľané použitie peňažných prostriedkov v hotovosti

            Označte kolónky pre príslušný ekonomický pôvod a zamýšľané použitie peňažných prostriedkov v hotovosti, ako sa uvádza v oddiele B. Môžete zvoliť viac ako jednu možnosť. Ak sa nehodí žiadna možnosť, označte kolónku „iné“ a spresnite.

                  Oddiel E: Súvisiace osoby

            Uveďte osobné údaje súvisiacich osôb. Môže ísť o fyzické aj o právnické osoby. Musíte označiť príslušnú kolónku a vyplniť údaje.

                  Oddiel F: Podpis

            Uveďte na doplňujúci hárok dátum, miesto a meno, podpíšte ho a pripojte ho k hlavnému formuláru hlásenia o peňažných prostriedkoch v hotovosti. Všetky poskytnuté informácie predstavujú jedno hlásenie.
            ČASŤ 4

                  POKYNY NA VYPĹŇANIE

               Všeobecné informácie

            Pokyny na vypĺňanie formulára hlásenia o peňažných prostriedkoch v hotovosti sú platné aj pre túto časť.

                  Oddiel A: Číslo doplňujúceho hárku

            Doplňujúce hárky musia byť očíslované po sebe idúcimi číslami (t. j. prvý doplňujúci hárok číslom 1, druhý číslom 2 atď.).
            Na druhej strane formulára hlásenia o peňažných prostriedkoch v hotovosti uveďte celkový počet použitých doplňujúcich hárkov.

                  Oddiel B: Údaje o doplňujúcom hárku

            Uveďte dôvod vypĺňania doplňujúceho hárku. Zvoliť možno iba jednu možnosť. Ak je vhodných viac možností, použite pre každú možnosť samostatný doplňujúci hárok.

                           B.1: Pokračovanie „Údaje o peňažných prostriedkoch v hotovosti“: Túto možnosť zvoľte len v prípade, ak priestor, ktorý je k dispozícii v oddiele 3 „Údaje o peňažných prostriedkoch v hotovosti“ formulára hlásenia, nepostačuje pre všetky peňažné prostriedky v hotovosti. Vyplňte oddiel C a preskočte oddiel D a E.

                           B.2: Odosielateľ a majiteľ časti peňažných prostriedkov v hotovosti: Túto možnosť zvoľte len v prípade, ak sú viacerí majitelia peňažných prostriedkov v hotovosti a jeden z nich je aj odosielateľom týchto prostriedkov. Za každého majiteľa sa musí vyplniť samostatný doplňujúci hárok.
                        V oddiele C uveďte sumu peňažných prostriedkov v hotovosti, ktoré vlastní odosielateľ.
                        V pododdieloch D.1 a D.2 uveďte ekonomický pôvod a zamýšľané použitie sumy peňažných prostriedkov v hotovosti, ktorú vlastní odosielateľ.

                           B.3: Výlučný príjemca a majiteľ časti peňažných prostriedkov v hotovosti: Túto možnosť zvoľte v prípade, ak sú viacerí majitelia peňažných prostriedkov v hotovosti a jeden z nich je aj výlučným príjemcom týchto prostriedkov. Za každého ďalšieho majiteľa sa musí vyplniť samostatný doplňujúci hárok.
                        V oddiele C uveďte sumu peňažných prostriedkov v hotovosti, ktorú vlastní výlučný príjemca.
                        V pododdieloch D.1 a D.2 uveďte ekonomický pôvod a zamýšľané použitie peňažných prostriedkov v hotovosti, ktoré vlastní výlučný príjemca.

                           B.4: Príjemca alebo zamýšľaný príjemca, ktorý vlastní časť peňažných prostriedkov v hotovosti: Túto možnosť zvoľte v prípade, ak je viac ako jeden majiteľ peňažných prostriedkov v hotovosti, ktorý je zároveň príjemcom (alebo zamýšľaným príjemcom) týchto prostriedkov. Za každého ďalšieho majiteľa a/alebo príjemcu (alebo zamýšľaného príjemcu) sa musí vyplniť samostatný doplňujúci hárok.
                        V oddiele C uveďte sumu peňažných prostriedkov v hotovosti, ktorú príjemca vlastní a ktorú má prijať.
                        V pododdieloch D.1 a D.2 uveďte ekonomický pôvod a zamýšľané použitie peňažných prostriedkov v hotovosti, ktoré vlastní majiteľ a príjemca (alebo zamýšľaný príjemca).
                        Údaje o majiteľovi, ktorý je zároveň príjemcom (alebo zamýšľaným príjemcom), sa musia vyplniť v pododdiele E.1, ak ide o fyzickú osobu, a v pododdiele E.2, ak ide o právnickú osobu.

                           B.5: Majiteľ časti peňažných prostriedkov v hotovosti: Túto možnosť zvoľte v prípade, ak je viac ako jeden majiteľ. Za každého majiteľa sa musí vyplniť samostatný doplňujúci hárok.
                        V oddiele C uveďte sumu peňažných prostriedkov v hotovosti, ktorú majiteľ vlastní.
                        V pododdieloch D.1 a D.2 uveďte ekonomický pôvod a zamýšľané použitie sumy peňažných prostriedkov v hotovosti, ktorú vlastní majiteľ.
                        Údaje o majiteľovi sa musia vyplniť v pododdiele E.1, ak ide o fyzickú osobu, a v pododdiele E.2, ak ide o právnickú osobu.

                           B.6: Príjemca alebo zamýšľaný príjemca časti peňažných prostriedkov v hotovosti: Túto možnosť zvoľte v prípade, ak je viac ako jeden príjemca (alebo zamýšľaný príjemca). Za každého ďalšieho príjemcu (alebo zamýšľaného príjemcu) sa musí vyplniť samostatný doplňujúci hárok.
                        V oddiele C uveďte časť peňažných prostriedkov v hotovosti, ktorú má prijať príjemca (alebo zamýšľaný príjemca).
                        V pododdiele D.2 uveďte zamýšľané použitie peňažných prostriedkov v hotovosti, ktoré má príjemca (alebo zamýšľaný príjemca) prijať.
                        Údaje o zamýšľanom príjemcovi sa musia vyplniť v pododdiele E.1, ak ide o fyzickú osobu, a v pododdiele E.2, ak ide o právnickú osobu.

                  Oddiel C: Údaje o peňažných prostriedkoch v hotovosti

            Pojem „peňažné prostriedky v hotovosti“ je vysvetlený v oddiele „Všeobecné informácie“ pokynov na vypĺňanie hlásenia o peňažných prostriedkoch v hotovosti.

                  Oddiel D: Ekonomický pôvod a zamýšľané použitie peňažných prostriedkov v hotovosti

            Označte kolónky pre príslušný ekonomický pôvod a zamýšľané použitie peňažných prostriedkov v hotovosti, ako sa uvádza v oddiele B. Môžete zvoliť viac ako jednu možnosť. Ak sa nehodí žiadna možnosť, označte kolónku „iné“ a spresnite.

                  Oddiel E: Súvisiace osoby

            Uveďte osobné údaje súvisiacich osôb. Môže ísť o fyzické aj o právnické osoby. Musíte označiť príslušnú kolónku a vyplniť údaje.

                  Oddiel F: Podpis

            Uveďte na doplňujúci hárok dátum, miesto a meno, podpíšte ho a pripojte ho k hlavnému formuláru hlásenia o peňažných prostriedkoch v hotovosti. Všetky poskytnuté informácie predstavujú jedno hlásenie.

            PRÍLOHA II
            ČASŤ 1

            ČASŤ 2

               Formulár na výmenu anonymizovaných informácií o riziku a výsledkov analýzy rizika v súlade s článkom 10 ods. 1 písm. d) nariadenia (EÚ) 2018/1672

                  POKYNY NA VYPĹŇANIE

            Tento formulár sa musí vyplniť a postúpiť každých šesť mesiacov v súlade s článkom 10 ods. 1 písm. d) a článkom 10 ods. 5 nariadenia (EÚ) 2018/1672 o kontrolách peňažných prostriedkov v hotovosti, ktoré vstupujú do Európskej únie alebo opúšťajú Európsku úniu. Treba v ňom uviesť informácie, o ktorých sa členský štát domnieva, že vedú k dôležitým záverom alebo prinášajú významnú pridanú hodnotu na účely riadenia rizika, a ak hrozba môže predstavovať vysoké riziko inde v EÚ.

                  Časť A

            Uveďte členský štát, ktorý zasiela informácie, relevantný príslušný orgán a e-mailovú adresu.
            Referenčné číslo uveďte v tomto formáte: členský štát, rok, A (pre prvý polrok) alebo B (pre druhý polrok).
            Vyplňte dátum a referenčné obdobie.
            Uveďte, či členský štát zdieľa anonymizované informácie o riziku a výsledky analýzy rizika za referenčné obdobie. Ak nie, do colného informačného systému (CIS) by sa mala nahrať iba časť A.
            Zadajte celkový počet odosielaných strán (vrátane časti A).

                  Časť B

            V tejto časti sa majú poskytnúť anonymizované informácie o riziku a výsledky analýzy rizika, ktoré nie je možné získať priamo v CIS na základe jednotlivých prípadov.
            Uveďte, či sa informácie týkajú peňažných prostriedkov v hotovosti so sprievodom alebo bez sprievodu.
            Uveďte, či existuje nový trend alebo bol spozorovaný opakujúci sa vzorec a poskytnite podrobnejšie informácie.

                  Nový trend
                je nedávno spozorovaná zmena alebo všeobecná tendencia v oblasti fyzického pohybu peňažných prostriedkov v hotovosti.

                  Spozorovaný opakujúci sa vzorec
                je vzorec alebo postupnosť, ktoré sa opakujú. Uveďte, či vykázaný(-é) prípad(-y) vyplynul(-i) z kontroly na základe rizika alebo z náhodnej kontroly.

                  Kontroly na základe rizika
                sú kontroly založené na kritériách rizika pohybu peňažných prostriedkov v hotovosti, a osobitne na analýze rizika využitím techník spracovania údajov na účely zisťovania a vyhodnotenia rizika a vytvorenia potrebných opatrení na vysporiadanie sa s rizikom na základe kritérií vytvorených na vnútroštátnej úrovni, úrovni Únie a ak existujú, na medzinárodnej úrovni.

                  Náhodné kontroly
                sú vykonané kontroly, ktoré nie sú založené na kritériách rizika súvisiacich s pohybom peňažných prostriedkov v hotovosti.
            Poskytnite údaje o prípade(-och) (napr. osobitný modus operandi, ak sa vyskytnú podobné prípady, podrobné informácie o ukrývaní hotovosti atď.), údaje o druhu hotovosti (napr. bankovky s vysokou nominálnou hodnotou atď.) a všetky ostatné informácie bez uvedenia mena, ktorých zdieľanie považujete za dôležité.
            Uveďte, či sú pripojené fotografie, a ich počet.
            V prípade potreby sa časť B môže vyplniť viackrát za to isté referenčné obdobie.

                  Časť C

            Časť C sa musí vyplniť, ak členský štát v referenčnom období uskutočnil projekt zameraný na riziko v oblasti kontrol peňažných prostriedkov v hotovosti.
            Opíšte projekt, ktorý sa uskutočnil.
            Poskytnite informácie o osobitostiach prípadu, dosiahnuté závery a prípadné postrehy (napríklad pokiaľ ide o obdobie, prostriedky – napr. pátracie psy, RTG kontrola –, rozsah kontrol atď.)

            Ak to považujete za potrebné, uveďte jeden názorný prípad.
            Uveďte, či názorný prípad vyplynul z kontroly na základe rizika alebo z náhodnej kontroly.
            Uveďte, či sú pripojené fotografie, a ich počet.
            V prípade potreby sa časť C môže vyplniť viackrát za to isté referenčné obdobie, podľa počtu uskutočnených projektov.

                  Časť D

            Poskytnite informácie, ktorých zdieľanie považujete za dôležité, ale nemôžu byť zahrnuté v časti B ani časti C.
            Uveďte, či sú pripojené fotografie, a ich počet.


title: Vykonávacie nariadenie Komisie (EÚ) 2021/790 Z 10. MÁJA 2021, ktorým sa do registra chránených označení pôvodu a chránených zemepisných označení zapisuje názov [„PESCA di Delia“ (CHZO)]

text:
                  17.5.2021

                  SK

                  Úradný vestník Európskej únie

                  L 171/1

         VYKONÁVACIE NARIADENIE KOMISIE (EÚ) 2021/790
         Z 10. MÁJA 2021,
         ktorým sa do registra chránených označení pôvodu a chránených zemepisných označení zapisuje názov [„PESCA di Delia“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 50 ods. 2 písm. a) nariadenia (EÚ) č. 1151/2012 bola v Úradnom vestníku Európskej únie uverejnená žiadosť Talianska o zápis názvu „PESCA di Delia“ do registra (2).

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „PESCA di Delia“ by sa mal zapísať do registra,

               PRIJALA TOTO NARIADENIE:

            Článok 1
            Názov „PESCA di Delia“ (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 1.6. Ovocie, zelenina a obilniny v pôvodnom stave alebo spracované, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. mája 2021

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 18, 18.1.2021, s. 45.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2021/1713 z 24. septembra 2021, ktorým sa predlžuje platnosť výnimky z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora v prípade lovu piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) záťahovými sieťami používanými z lode v určitých pobrežných vodách Španielska (Katalánsko)

text:
                  27.9.2021

                  SK

                  Úradný vestník Európskej únie

                  L 342/1

         VYKONÁVACIE NARIADENIE KOMISIE (EÚ) 2021/1713
         z 24. septembra 2021,
         ktorým sa predlžuje platnosť výnimky z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora v prípade lovu piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) záťahovými sieťami používanými z lode v určitých pobrežných vodách Španielska (Katalánsko)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (1), a najmä na jeho článok 13 ods. 5,
         keďže:

                     (1)

                     Komisia 6. mája 2014 prijala vykonávacie nariadenie Komisie (EÚ) č. 464/2014 (2), ktorým sa po prvýkrát udeľuje výnimka z článku 13 ods. 1 prvého pododseku nariadenia (ES) č. 1967/2006 do 8. mája 2017, pokiaľ ide o minimálnu vzdialenosť od pobrežia a minimálnu hĺbku mora v prípade lovu piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) záťahovými sieťami ovládanými z lode v určitých pobrežných vodách Španielska (Katalánsko). Platnosť tejto výnimky sa predĺžila vykonávacím nariadením Komisie (EÚ) 2018/922 (3), ktorého platnosť uplynula 2. júla 2021.

                     (2)

                     Komisii bola 11. marca 2021 doručená žiadosť Španielska o predĺženie platnosti uvedenej výnimky, pokiaľ ide o používanie záťahových sietí ovládaných z lode na lov piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) v pobrežných vodách regiónu Katalánsko.

                     (3)

                     Španielsko poskytlo aktuálne vedecké a technické údaje odôvodňujúce predĺženie uvedenej výnimky.

                     (4)

                     Španielsko 22. júla 2021 prijalo riadiaci plán (4) v súlade s článkom 19 ods. 2 nariadenia (ES) č. 1967/2006 (ďalej len „španielsky riadiaci plán“).

                     (5)

                     Žiadosť sa vzťahuje na plavidlá zapísané do námorného registra v správe autonómneho spoločenstva Katalánsko, ktoré sa podľa záznamov danému druhu rybolovu venujú viac ako päť rokov a svoju činnosť vykonávajú podľa španielskeho riadiaceho plánu.

                     (6)

                     Žiadosť sa týka 26 plavidiel s celkovou dĺžkou menej ako 10 metrov a s výkonom motora nižším ako 75 kW a riadiacim plánom sa zaručuje, že v budúcnosti nedôjde k zvýšeniu rybolovného úsilia, keďže oprávnenia na rybolov sa vydávajú len uvedeným 26 plavidlám.

                     (7)

                     Tieto plavidlá sú uvedené v zozname, ktorý bol v súlade s článkom 13 ods. 9 nariadenia (ES) č. 1967/2006 oznámený Komisii.

                     (8)

                     Žiadosť Španielska o predĺženie platnosti výnimky a súvisiaci návrh španielskeho riadiaceho plánu posúdil Vedecký, technický a hospodársky výbor pre rybárstvo (ďalej len „výbor STECF“) na svojom plenárnom zasadnutí, ktoré sa konalo 22. až 26. marca 2021 (5).

                     (9)

                     Výbor STECF skonštatoval, že španielsky riadiaci plán obsahuje vhodné prvky na monitorovanie a riadenie predmetných činností a že sú splnené podmienky na udelenie výnimky.

                     (10)

                     Výnimka, o ktorú požiadalo Španielsko, spĺňa podmienky článku 13 ods. 5 a 9 nariadenia (ES) č. 1967/2006.

                     (11)

                     Výnimka, o ktorú požiadalo Španielsko, sa týka obmedzeného počtu plavidiel a vzhľadom na obmedzené rozmery kontinentálneho šelfu, ako aj priestorovú distribúciu cieľového druhu tu platia určité geografické obmedzenia.

                     (12)

                     Rybolov nemožno vykonávať iným výstrojom, keďže iba záťahové siete ovládané z lode majú technické charakteristiky potrebné na vykonávanie tohto typu rybolovu.

                     (13)

                     Predmetné rybolovné činnosti nemajú vplyv na používanie iného výstroja než vlečné siete, záťahové siete alebo podobné vlečené siete.

                     (14)

                     Okrem toho nemá tento rybolov výrazný vplyv na morské prostredie, keďže záťahové siete ovládané z lode sú veľmi selektívnym výstrojom a nedotýkajú sa morského dna.

                     (15)

                     Predmetné rybolovné činnosti spĺňajú požiadavky článku 4 ods. 1 prvého pododseku nariadenia (ES) č. 1967/2006, pretože súvisiaci španielsky radiaci plán obsahuje výslovný zákaz rybolovu nad chránenými biotopmi.

                     (16)

                     Požiadavky článku 8 ods. 1 písm. h) nariadenia (ES) č. 1967/2006, nahradeného článkom 8 ods. 1 a časťou B bodom 1 prílohy IX k nariadeniu Európskeho parlamentu a Rady (EÚ) 2019/1241 (6), sa neuplatňujú, pretože sa týkajú plavidiel na lov vlečnou sieťou.

                     (17)

                     Španielsko povolilo výnimku z minimálnej veľkosti ôk sietí stanovenej v článku 9 nariadenia (ES) č. 1967/2006 na základe splnenia požiadaviek článku 9 ods. 7 uvedeného nariadenia vzhľadom na vysoko selektívny charakter predmetného rybolovu, jeho zanedbateľný vplyv na morské prostredie a na skutočnosť, že sa naň nevzťahujú ustanovenia článku 4 ods. 5 nariadenia (ES) č. 1967/2006.

                     (18)

                     Článok 9 nariadenia (ES) č. 1967/2006 bol vypustený nariadením (EÚ) 2019/1241. Podľa časti B bodu 4 prílohy IX k nariadeniu (EÚ) 2019/1241 sa však výnimky z minimálnych veľkostí ôk sietí prijaté na základe článku 9 nariadenia (ES) č. 1967/2006, ktoré boli účinné k 14. augustu 2019, môžu naďalej uplatňovať za predpokladu, že nevedú k nárastu úlovkov juvenilných jedincov. Predĺženie platnosti výnimky, o ktoré požiadalo Španielsko, spĺňa podmienky článku 15 ods. 5 nariadenia (ES) č. 1967/2006 a časti B bode 4 prílohy IX k nariadeniu (EÚ) 2019/1241, pretože nevedie k zhoršeniu noriem selektívnosti, najmä z hľadiska nárastu úlovkov juvenilných jedincov, platných k 14. augustu 2019, a jej účelom je dosiahnutie cieľov a cieľových hodnôt stanovených v článkoch 3 a 4 uvedeného nariadenia.

                     (19)

                     Predmetné rybolovné činnosti sa vykonávajú vo veľmi malej vzdialenosti od pobrežia v plytkých vodách v pásme troch námorných míľ, a teda nezasahujú do činností iných plavidiel

                     (20)

                     Používanie záťahových sietí ovládaných z lode je v španielskom riadiacom pláne regulované s cieľom zabezpečiť, aby boli úlovky druhov uvedených v prílohe IX k nariadeniu (EÚ) 2019/1241 s výnimkou lastúrnikov obmedzené na minimum.

                     (21)

                     Záťahové siete ovládané z lode sú vysoko selektívne a nepoužívajú sa na cielený lov hlavonožcov.

                     (22)

                     Španielsky riadiaci plán obsahuje opatrenia na monitorovanie rybolovných činností uvedených v článku 13 ods. 9 treťom pododseku nariadenia (ES) č. 1967/2006.

                     (23)

                     Predmetné rybolovné činnosti spĺňajú požiadavky článku 14 nariadenia Rady (ES) č. 1224/2009 (7).

                     (24)

                     Platnosť požadovanej výnimky by sa preto mala predĺžiť o 3 roky.

                     (25)

                     Španielsko by malo v stanovenom termíne a v súlade s plánom monitorovania prijatým v rámci španielskeho riadiaceho plánu predložiť Komisii správu.

                     (26)

                     Obdobie platnosti výnimky by sa malo obmedziť, aby bolo možné prijať pohotové nápravné riadiace opatrenia v prípade, že zo správy pre Komisiu vyplynie zlý stav ochrany lovených populácií, a zároveň sa ním vytvorí možnosť na zlepšenie vedeckého základu, vďaka ktorému sa môže skvalitniť riadiaci plán.

                     (27)

                     Keďže platnosť výnimky, ktorú Komisia udelila vykonávacím nariadením (EÚ) 2018/922, uplynula 2. júla 2021, toto nariadenie by sa v záujme zabezpečenia právnej kontinuity malo uplatňovať od 3. júla 2021.

                     (28)

                     Z dôvodov právnej istoty by toto nariadenie malo nadobudnúť účinnosť čo najskôr.

                     (29)

                     Opatrenia stanovené v tomto nariadení sú v súlade so stanoviskom Výboru pre rybolov a akvakultúru,

               PRIJALA TOTO NARIADENIE:

            Článok 1
            Výnimka
            Článok 13 ods. 1 nariadenia (ES) č. 1967/2006 sa neuplatňuje v pobrežných vodách Španielska v blízkosti pobrežia katalánskeho regiónu v prípade, že ide o lov piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) záťahovými sieťami používanými z lode, ktorý vykonávajú plavidlá, ktoré:

                        a)

                        sú zapísané v námornom registri v správe autonómneho spoločenstva Katalánsko;

                        b)

                        sa podľa záznamov venujú danému druhu rybolovu viac ako päť rokov a neplánujú zvýšiť svoje rybolovné úsilie a

                        c)

                        majú oprávnenie na rybolov a vykonávajú svoju činnosť na základe riadiaceho plánu, ktorý Španielsko prijalo v súlade s článkom 19 ods. 2 nariadenia (ES) č. 1967/2006.

            Článok 2
            Plán monitorovania a predkladanie správ
            Španielsko do 2. júla 2024 predloží Komisii správu vypracovanú v súlade s plánom monitorovania prijatým v rámci španielskeho riadiaceho plánu uvedeného v článku 1 písm. c).

            Článok 3
            Nadobudnutie účinnosti a obdobie uplatňovania
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 3. júla 2021 do 2. júla 2024.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. septembra 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 409, 30.12.2006, s. 11.

            (2)  Vykonávacie nariadenie Komisie (EÚ) č. 464/2014 zo 6. mája 2014, ktorým sa udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora v prípade lovu piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) lodnými záťahovými sieťami v určitých pobrežných vodách Španielska (Katalánsko) (Ú. v. EÚ L 134, 7.5.2014, s. 37).

            (3)  Vykonávacie nariadenie Komisie (EÚ) č. 2018/922 z 28. júna 2018, ktorým sa udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora v prípade lovu piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) záťahovými sieťami používanými z lode v určitých pobrežných vodách Španielska (Katalánsko) (Ú. v. EÚ L 164, 29.6.2018, s. 39).

            (4)  Diari Oficial de la Generalitat de Catalunya Núm. 8463 – 22.7.2021, strana 1.

            (5)  Vedecký, technický a hospodársky výbor pre rybárstvo (STECF) – správa zo 66. plenárneho zasadnutia (PLEN-21-01). EUR 28359 EN, Úrad pre vydávanie publikácií Európskej únie, Luxembursko, 2021, k dispozícii na tejto webovej adrese: https://stecf.jrc.ec.europa.eu/reports/plenary/-/asset_publisher/oS6k/document/id/2851300.

            (6)  Nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení, ktorým sa menia nariadenia Rady (ES) č. 1967/2006, (ES) č. 1224/2009 a nariadenia Európskeho parlamentu a Rady (EÚ) č. 1380/2013, (EÚ) 2016/1139, (EÚ) 2018/973, (EÚ) 2019/472 a (EÚ) 2019/1022 a ktorým sa zrušujú nariadenia Rady (ES) č. 894/97, (ES) č. 850/98, (ES) č. 2549/2000, (ES) č. 254/2002, (ES) č. 812/2004 a (ES) č. 2187/2005 (Ú. v. EÚ L 198, 25.7.2019, s. 105).

            (7)  Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).